## Odluka Ustavnog suda Republike Hrvatske broj U-II-741/1998 od 26

### NN 65/1999 (25.6.1999.), Odluka Ustavnog suda Republike Hrvatske broj U-II-741/1998 od 26

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić,
predsjednik Suda te suci Zdravko Bartovčak, dr. Nikola
Filipović, Ante Jelavić Mitrović, mr. Vojislav
Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković
i Mladen Žuvela, u povodu prijedloga za pokretanje postupka
za ocjenu ustavnosti i zakonitosti Statuta Hrvatskog zavoda za
zapošljavanje, na sjednici održanoj 26. svibnja 1999.
godine, donio je

## ODLUKU

I. Pokreće se postupak za ocjenu ustavnosti i zakonitosti
i ukida se Statut Hrvatskog zavoda za zapošljavanje (»Narodne
novine«, broj 4/98).

II. Statut Hrvatskog zavoda za zapošljavanje prestaje važiti
istekom roka od šest mjeseci od dana objave ove odluke.

III. Ova odluka objavit će se u »Narodnim novinama«.

Obrazloženje

Hrvatska udruga poslodavaca podnijela je prijedlog za pokretanje
postupka za ocjenu ustavnosti i zakonitosti Statuta Hrvatskog
zavoda za zapošljavanje (»Narodne novine«, broj
4/98 - nastavno: Statut).

Podnositelj prijedloga smatra da su pri donošenju Statuta
povrijeđene odredbe članaka 63., 64. i 82. Zakona o
zapošljavanju (»Narodne novine«, broj 59/96 - nastavno:
Zakon) kao i odredbe članaka 3., 5., 14. i 110. Ustava
Republike Hrvatske.

Podnositelj prijedloga ističe da su navedene odredbe Zakona
i Ustava povrijeđene jer prilikom donošenja Statuta,
Upravno vijeće Hrvatskog zavoda za zapošljavanje nije
bilo sastavljeno od članova koje imenuje Vlada Republike
Hrvatske, na način propisan Zakonom.

Tijekom postupka, sukladno odredbi članka 40. stavak 1.
Poslovnika Ustavnog suda Republike Hrvatske (»Narodne novine«,
broj 29/94) prijedlog je dostavljen na odgovor Hrvatskom zavodu
za zapošljavanje. Sud je prijedlog također dostavio na
očitovanje Ministarstvu rada i socijalne skrbi.

U dostavljenom odgovoru Hrvatskog zavoda za zapošljavanje,
kao i u očitovanju Ministarstva rada i socijalne skrbi,
ističe se da je Statut donijelo Upravno vijeće sastavljeno
u skladu s odredbom članka 9. Zakona o izmjenama i dopunama
Zakona o zapošljavanju (»Narodne novine«, broj
19/91). Budući da je Vlada Republike Hrvatske, imenovala
Upravno vijeće Hrvatskog zavoda za zapošljavanje tek
odlukom od 1. travnja 1999. godine, smatraju da je Statut donijelo
Upravno vijeće izabrano u skladu s važećim Zakonom.

Prijedlog je osnovan.

Zakon o zapošljavanju donio je Zastupnički dom Hrvatskoga
državnog sabora na sjednici održanoj 28. lipnja 1996.
godine. Zakon je objavljen u »Narodnim novinama«, broj
59 od 17. srpnja 1996., a stupio je na snagu 25. srpnja 1996.
godine. Odredbom članka 78. Zakona propisano je da stupanjem
na snagu tog Zakona prestaje s radom Zavod za zapošljavanje
u sastavu Ministarstva rada i socijalne skrbi, te nastavlja s
radom kao javna ustanova u vlasništvu Republike Hrvatske
(članak 59.) pod nazivom Hrvatski zavod za zapošljavanje.
Istodobno je (članak 83. Zakona), između ostalih, prestao
važiti i Zakon o zapošljavanju (»Narodne novine«,
broj 55/90 - pročišćeni tekst, 19/91, 26/93,
117/93, 29/94, 76/94 i 95/94).

Prema odredbi članka 64. stavak 2. Zakona, Upravno vijeće
sastoji se od 9 članova koje imenuje Vlada Republike Hrvatske,
od čega 5 članova imenuje na prijedlog ministra
nadležnog za rad, a 4 člana, od kojih 2 predstavnika
sindikata i 2 predstavnika poslodavaca na prijedlog Gospodarsko-socijalnog
vijeća ili na prijedlog reprezentativnih udruga poslodavaca
i sindikata (ukoliko Gospodarsko-socijalno vijeće nije osnovano).

Zakon ne sadrži odredbe o roku u kojem je Vlada dužna
imenovati članove Upravnog vijeća. Prema odredbi
članka 63. stavak 1. Zakona Statut donosi Upravno vijeće,
a potvrđuje ga Sabor Republike Hrvatske. Odredbom članka
82. Zakona određen je rok i način rada Zavoda do donošenja
Statuta i drugih akata u skladu sa Zakonom na način da
je propisano da će Zavod donijeti Statut i druge akte u
roku od 6 mjeseci od stupanja Zakona na snagu, a do isteka tog
roka imaju se primjenjivati postojeći akti.

Osporeni Statut donijelo je Upravno vijeće 3. studenog 1997.
godine, a Zastupnički dom Sabora Republike Hrvatske 12.
prosinca 1997. godine, donio je odluku o njegovom potvrđivanju
(»Narodne novine«, broj 139/97).

Upravno vijeće koje je donijelo Statut bilo je sastavljeno
u skladu s odredbom članka 9. Zakona o izmjenama i dopunama
Zakona o zapošljavanju (»Narodne novine«, broj
19/91). Navedena odredba propisivala je sastav Upravnog odbora
Zavoda za zapošljavanje koji je djelovao u sastavu Ministarstva
rada i socijalne skrbi.

Slijedom izloženog, Sud je utvrdio da osporeni Statut nije
donijet od strane tijela ovlaštenog u smislu odredbe članka
63. stavak 1. Zakona, jer to tijelo nije bilo imenovano na način
i u sastavu kako je to propisano odredbom članka 64. Zakona.
Donoseći Statut na opisani način, povrijeđene
su uz navedene odredbe Zakona i odredbe članka 5. Ustava,
kojima je propisano da u Republici Hrvatskoj zakoni moraju biti
u suglasnosti s Ustavom, a ostali propisi i s Ustavom i sa zakonom
i kroz koje se ostvaruje načelo vladavine prava, kao jedna
od najviših vrednota ustavnog poretka Republike Hrvatske
iz članka 3. Ustava.

Stoga je Sud prijedlog prihvatio i donio odluku o ukidanju Statuta.

Odluku pod točkom II. Sud je donio imajući u vidu
važnost materije koja se uređuje Statutom (članak
63. stavak 2. Zakona). Budući da je Vlada Republike Hrvatske,
rješenjem od 1. travnja 1999. (»Narodne novine«,
broj 35/99) imenovala članove Upravnog vijeća u skladu
s odredbom članka 64. stavak 2. Zakona, to je, iz razloga
da se izbjegne pravna praznina koja bi nastala ukidanjem Statuta,
Sud odredio da pravne posljedice ove odluke nastupaju po isteku
šest mjeseci, u kojem roku nadležno tijelo može
donijeti akte u skladu sa Zakonom.

Odluka pod točkom I. izreke temelji se na odredbi članka
22. Ustavnog zakona o Ustavnom sudu Republike Hrvatske (»Narodne
novine«, broj 13/91 - dalje: Ustavni zakon), dok je odluka
pod točkom II. utemeljena na odredbi članka 21.
stavak 2. Ustavnog zakona. Odluka o objavi (točka III.)
donijeta je na osnovi odredbe članka 20. Ustavnog zakona.

Broj: U-II-741/1998
Zagreb, 26. svibnja 1999.

USTAVNI SUD REPUBLIKE HRVATSKE

Predsjednik **Jadranko Crnić,** v. r.

Odluka, NN 65/1999-1203